《正言田学士況书言上庠祭酒听北轩予所种竹滋》
宋代·宋祁

昔承上庠乏，时竹北堂轩。
饬吏勤浸灌，冉冉荣孤根。
日晏到官勤，对赏忘尘喧。
海月影宵戺，天风籁晨颠。
去年主人斥，负谤为淮藩。
后来异好尚，欲诿不敢宣。
何幸观时哲，乃加封殖恩。
千里走书驿，语竹遥相存。
不才好冷局，异日期归旋。
千万屏剪伐，勿令孤愿言。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。